作者:劉辰翁
標題:摸魚兒
內容:是他家、絳唇翠袖，可容卿有功否。相思不到胭脂井，只隔東林煙柳。春去又。漫一夜東風，吹得花成舊。無人舉酒。但照影堤流，圖他紅淚，飄灑到襟袖。人間事，大半歸謀諸婦。不如意十八九。敲門夜半窺園李，赤腳玉川驚走。何處有。更炙燭風流，看到人歸後。休休回首。笑舊日園林，佺巢蜀錦，處處可攜手。